एमपी: गौशाला में बैल को घास खिलाने गया था चौकीदार, सींग मारकर किया लहूलुहान, मौके पर ही मौत  
बैल ने सींग मार दिया जो चौकीदार के बांये पैर की जांघ में घुस गया. 
घटना के समय फार्म हाउस में चौकीदार अकेला था.
चौकीदार के शव को पोस्टमार्टम के लिये भिजवा दिया गया है.
जबलपुर शहर से लगभग 15 किलोमीटर दूर छतरपुर गांव में एक फार्म हाउस में 70 वर्षीय चौकीदार को बैल ने सींग मार दिए जिसके बाद मौके पर ही चौकीदार की मौत हो गई. गौर पुलिस चौकी के प्रभारी उपनिरीक्षक ए गर्ग ने गुरुवार को बताया कि मृतक चौकीदार की पहचान दीक्षितपुरा के रहने वाले सुदर्शन पटेल के रूप में हुई है. उन्होंने बताया कि छतरपुर गांव में डॉ ओ पी साहनी का फार्म हाउस है जिसमें गौशाला भी बनी हुई है. पटेल विगत दस साल से फार्म हाउस में रहकर खेती और गौशाला का काम देखता था.
यह भी पढे़ं- पहले 5,000 रुपये में खरीदा कोबरा, फिर पत्नी की हत्या कर शव पर गड़ाए उसके दांत, पर खुल गई पोल
पुलिस ने बताया कि सुबह छह बजे चौकीदार गौशाला में काले रंग के बैल को घास देने गया था तभी बैल ने उसे पीछे से सींग मार दिया जो उसके बांये पैर की जांघ में घुस गया. पटेल की जांघ से खून की धार फूट पड़ी और वह वहीं बेहोश होकर गिर पड़ा.
पुलिस के मुताबिक  घटना के समय फार्म हाउस में पटेल अकेला था. घर पर दूध नहीं पहुंचने पर पटेल के बेटे ने उसे फोन लगाया और फोन नहीं उठाने पर उसने पड़ोस में रहने वाले लड़के को फार्म हाउस भेजा. लड़के ने वहां जाकर देखा तो वृद्ध चौकीदार की मौत हो चुकी थी. घटना की सूचना पर पुलिस ने मामला दर्ज कर वृद्ध चौकीदार के शव को पोस्टमार्टम के लिये भिजवा दिया है.